ዓለም አቀፍ የሰላም አስከባሪ ማሰልጠኛ ማዕከል የሚቋቋምበት ስምምነት ተፈረመ
አዲስ አበባ፤ ሐምሌ 22/2005 (ዋኢማ) – በኢትዮጵያ ዓለም አቀፍ የሰላም አስከባሪ ማሰልጠኛ ማዕከል የሚቋቋምበት ስምምነት ስምምነቱ በተባበሩት መንግስታት የልማት ድርጅት (ዩኤንዲፒ)፣ በጃፓን ኤምባሲ፣ በመከላከያ ሚኒስቴር እና በገንዘብና ኢኮኖሚ ልማት ሚኒስቴር መካከል ተፈርሟል፡፡ማዕከሉ የሚቋቋመው በዩኤንዲፒ አማካኝነት ከጃፓን መንግስት በተገኘ 790 ሺህ የአሜሪካን ዶላር ነው፡፡የማዕከሉ መቋቋም አፍሪካን መሰረት ያደረጉ የሠላም ማስከበር ስልጠናዎች ለመስጠት እንደሚያስችልም በስምምነቱ ላይ ተገልጿል፡፡የገንዘብና ኢኮኖሚ ልማት ሚኒስትር ዴኤታ አቶ አህመድ ሺዴ የማዕከሉ መቋቋም ኢትዮጵያ በዓለም አቀፍ ደረጃ ለምታካሂዳቸው የሠላም ማስከበር ተልዕኮዎች ወሳኝ ሚና አለው ብለዋል፡፡በተባበሩት መንግሥታት የልማት ፕሮግራም (ዩ.ኤን.ዲ.ፒ) የኢትዮጵያ ተጠሪ ዶክተር ሳሙኤል ብዋሊያበበኩላቸው ድርጅቱ ለማዕከሉ መቋቋም የሚያደርገው ድጋፍ በአፍሪካ ሠላምና መረጋጋትን ለማጠናከር የሚያደርገው እገዛ አካል መሆኑን ነው የገለጹት፡፡ማዕከሉን ለማቋቋም የገንዘብ ድጋፍ ያደረግነው አፍሪካውያን ለአህጉራቸው ሠላምና መረጋጋት ቀዳሚውን ድርሻ ለመውሰድ የሚያደርጉት ጥረት ለማገዝ ነው ያሉት ደግሞ በኢትዮጵያ የጃፓን አምባሳደር ሒሮዩኪ ኪሽኖ ናቸው፡፡የሥልጠና ማዕከሉን የሚያስተባብረውና ተግባራዊ የሚያደርገው የኢትዮጵያ መከላከያ ሚኒስቴር ሲሆን በሚኒስቴሩ የዓለም አቀፍ የሠላም ማስከበር ሥልጠና ማዕከል ኃላፊ ሜጀር ጀኔራል ሀሰን ኢብራሂም የጃፓን መንግስት ለማዕከሉ መቋቋም ያበረከተውን ድጋፍ በማመስገን ማዕከሉ ኢትዮጵያ በአፍሪካ እና በዓለም አቀፍ ደረጃ ያላትን የሠላም ማስከበር ተልዕኮ አጠናክራ ለመቀጠል የሚያስችላት እንደሆነ ገልጸዋል፡፡ኢትዮጵያ በዓለም አቀፍ የሰላም ማስከበር ተልዕኮዎች እያደረገች ያለችው ተሳትፎ እያደገ መጥቷል። በአሁኑ ወቅት በዓለም በአራተኛ በአፍሪካ ደግሞ በመጀመሪያ ደረጃ የሚያስቀምጣት ተልዕኮዎችን አሰማርታለች ፡፡እንደ ኢሬቴድ ዘገባ በኢትዮጵያ የሚቋቋመው ዓለም አቀፍ የሠላም ማስከበር ማሰልጠኛ ማዕከል ዋንኛ ዓላማም የኢትዮጵያ የሠላም ማስከበር ተልዕኮዎችን አቅም መገንባት እና በሥልጠና ማገዝ ነው ተብላል፡፡ 